Gradska knjižnica Zadar 2019., Godišnje izvješće

Sadržaj

Uvod

20 godina na ovoj lokaciji, 70 godina na usluzi građanima Zadra

Centar za mlade

Prostor u Providurovoj palači

Mozak treba vježbati

Novi wi-fi

Monografija “Festivala dječjih klapa”

Postani e-Građanin uz pomoć Knjižnice

Pitajte knjižničare

“Duktus”

PR

Web

Hemeroteka

Događanja

Zadar čita

KvartArt 2019.

Na kraju

Fotografijama o godini 2019.

Uvod

Prethodnu (2018.) godinu obilježile su desetke (deset godina Ogranka u Arbanasima, deset godina manifestacije “Zadar čita” i deset godina “Festivala dječjih klapa”). Ove (2019.) godine ključna je brojka dvadeset jer je prije dvadeset godina Knjižnica preseljena u današnji prostor i zatim postala nezaobilazno mjesto susreta i druženja svih naših korisnika i sugrađana.

Osim spomenute obljetnice, valja istaknuti izradu programske osnove Odjela za mlade u prostoru budućega obližnjeg Centra za mlade, ali i programsku osnovu za novi prostor u Providurovoj palači u staroj gradskoj jezgri. Drugu polovinu godine obilježila je kampanja poticanja čitanja pod motom “Mozak treba vježbati. Najbolje čitanjem”.

20 godina na ovoj lokaciji, 70 godina na usluzi građanima Zadra

Prigodnim programom održanim na Dan Knjižnice (4. listopada) obilježeno je dvadeset godina od početka rada u prostoru u ulici Stjepana Radića i sedamdeset godina samostalnog rada Knjižnice nakon izdvajanja iz sastava bivše Narodne biblioteke.

Dok je samostalni rad Gradske knjižnice Zadar s korisnicima započeo 3. siječnja 1949., Knjižnica je prve korisnike na današnjoj adresi dočekala 1. ožujka 1999. godine. Za Knjižnicu, korisnike i ukupno okruženje, odlazak s Poluotoka preko gradskog mosta predstavljao je veliki iskorak. Većim i namjenski uređenim prostorom, Knjižnica je postala ogledni model narodne knjižnice, a programi, aktivnosti i knjižnične usluge pokazali su na koji način se može pokrenuti zajednicu i postati njeno središte. Među programima za obilježavanje velike obljetnice posebno se ističe izložba fotografija i novinskih članaka iz 1996., 1997., 1998. i 1999. godine nastalih za vrijeme radova na uređenju vanjskog i unutarnjeg prostora, probnog otvorenja (1. ožujka 1999. godine) i svečanog otvorenja (28. svibnja 1999. godine) s naglaskom na prve programe održane u novom prostoru (radionice, korisnici) i sl. Izložba je upriličena tijekom rujna u bivšem prostoru Gradske knjižnice Zadar (prizemlje Kneževe palače), a na ekranima u Knjižnici u rujnu i listopadu.

Centar za mlade

Tijekom godine razmatrana su ponuđena prostorna rješenja u budućem prostoru Knjižnice u susjednoj zgradi, mogućnosti za formiranje Odjela za mlade, pa je u skladu s tim pripremljena i programska osnova. Odjel za mlade prostor je koji kronično nedostaje u postojećoj zgradi Središnje knjižnice. Nakon dvadesetogodišnjeg iskustva rada s različitim skupinama korisnika koji spadaju u kategoriju mladih i praćenja njihovih potreba, aktualna je potreba uređenja i osmišljavanja prostora, novih usluga i sadržaja namijenjenih njima.

Prostor u Providurovoj palači

Kneževa i Providurova, dvije susjedne palače u staroj gradskoj jezgri, stotinama godina označavaju jedan od centara urbanog Zadra. Gradska knjižnica Zadar nastanjivala je Kneževu palaču pola stoljeća. Nakon nedavnoga spektakularnog preuređenja Kneževe palače u njoj su sada prostori Narodnog muzeja i mjesto za aktivnosti zadarskoga Koncertnog ureda. Projekt uređenja dviju palača ide dalje: u susjednoj, Providurovoj palači Knjižnici je dodijeljen i na raspolaganje stavljen prostor od 200 kvadratnih metara. Programska osnova uređenja buduće izdvojene lokacije Knjižnice temelji se na činjenici da u Središnjoj knjižnici nije dovoljno predstavljena građa Zavičajne zbirke te da se na novoj lokaciji u sklopu velikoga Baštinskog centra građa može ponuditi i predstaviti korisnicima.

Mozak treba vježbati

Na temelju provedenih istraživanja u Hrvatskoj utvrđeno je da se nedovoljno čita, ali i da se nedovoljno dobro čita. Kako je jedna od strateških zadaća Knjižnice promicanje čitanja tako je odgovornost knjižničara upravo to: poticanje čitanja i sâmo čitanje. Cilj je istaknuti i podsjetiti kako knjižničari svojim preporukama i stručnim savjetima mogu pomoći pri izboru materijala za čitanje, tiskanog, ali i iz drugih izvora. Povodom sedamdesetogodišnjice rada Knjižnice pripremljena je i provedena opsežna kampanja poticanja čitanja pod motom “Mozak treba vježbati. Najbolje čitanjem” tijekom rujna i listopada.

Partner u ovom intenzivnom programu bio je Športski centar Višnjik, a aktivnosti su provođene u suradnji s brojnim ustanovama i volonterima. Ističu se programi čitanja djeci na dječjem igralištu ŠC Višnjik pod nazivom PriČe-tri-sad! te predstavljanje Knjižnice djeci i mladima na treninzima športskih klubova. i čitanje korisnicima Doma za starije i nemoćne osobe Zadar i Doma za starije i nemoćne osobe “Ivan Pavao II” Biljane pod nazivom “65+ razloga da ti čitam”. Tiskao se i dijelio raznovrsni promotivni materijal, a desetmetarski natpis s motom kampanje postavljen je na pročelje zgrade Knjižnice kao i jumbo-plakati na više lokacija u gradu. Kampanja se aktivno provodila od 9. rujna do 15. listopada 2019., a programi su se nastavili i održavati do kraja godine. Slogan “Mozak treba vježbati. Najbolje čitanjem” zadržan je u promotivnim materijalima Knjižnice i dalje.

Novi wi-fi

Od 2019. Knjižnica je uvrštena u ponudu otvorenoga i besplatnog bežičnog pristupa internetu koji za građane Zadra realizira tvrtka Inovativni Zadar u vlasništvu Grada. Tako se bežična mreža “Grad_Zadar_Free” od lipnja 2019. godine može dohvatiti s ukupno šest žarišnih točaka (antena) postavljenih u Gradskoj knjižnici Zadar i oko nje.

Monografija “Festivala dječjih klapa”

Jedanaesti Festival dječjih klapa - Zadar 2019. održan je 17. svibnja u Hrvatskom narodnom kazalištu Zadar u organizaciji Gradske knjižnice Zadar. Tom prilikom predstavljena je i monografija “10 godina Festivala dječjih klapa u Zadru”. Knjigu su predstavili recenzenti knjige prof. Ivo Nižić, prof. Anita Gergorić i autor Milko Belevski, knjižničar Gradske knjižnice Zadar i osoba koja je iznijela najveći organizacijski i produkcijski teret Festivala i ostalih povezanih događanja tijekom posljednjih petnaestak godina.

Postani e-Građanin uz pomoć Knjižnice

Tijekom 2019. godine Knjižnica je za korisnike organizirala besplatnu individualnu poduku osnovnog korištenja sustavom e-Građani i aktivacijom elektroničke osobne iskaznice (eOI). Sustav e-Građani trenutno omogućava pristup više od pedeset e-usluga javnih institucija putem interneta. U 2019. godini održane su 32 individualne edukacije koje je vodio djelatnik Knjižnice Ivan Kovač.

Pitajte knjižničare

I u 2019. godini Gradska knjižnica Zadar sudjelovala je u online informacijskoj usluzi “Pitajte knjižničare”. Korisnici virtualnim putem pošalju svoj upit za literaturom o određenoj temi na koji im knjižničari ponude traženi odgovor. U 2019. godini u programu je sudjelovalo šest djelatnika Knjižnice koji su odgovorili na 411 pitanja.

“Duktus”

Imajući na umu uklapanje u aktivnosti budućeg Centra za mlade, Američki kutak Gradske knjižnice Zadar pokrenuo je niz radionica “Duktus: digitalno slikanje – slikanje budućnosti”, program realiziran u suradnji sa Školom primijenjene umjetnosti i dizajna Zadar. Duktus smo definirali kao „broj, slijed i smjer poteza pisaljkom ili kistom, npr. grafički stil oblikovanja i povezivanja slova”, a programom “Duktus” želi se mladim neafirmiranim umjetnicima omogućiti ulazak u svijet digitalne umjetnosti. U prvom ciklusu održano je šest radionica s grafičkim tabletom Wacom. Radionice vodi prof. Boris Lukić iz ŠPUD-a.

PR

Novost u 2019. godini pokretanje je profila Knjižnice na društvenoj mreži Instagram koju trenutno prati gotovo 600 korisnika. Broj pratitelja na Facebook-stranici Knjižnice je u porastu i iznosi 7400. Potkraj godine eksperimentalno je pokrenut i kanal Knjižnice na društvenoj mreži Twitter.

Web

Nastavlja se i pojačava trend posjećenosti internetske stranice Knjižnice. Porast u svim segmentima posjeta u prosjeku iznosi 10 %. Porast posjećenosti stranici online obnove zaduženja u 2018. godini od 20 %, ove je godine znatno veći, i to za oko 105 %. Online obnova zaduženja bila je sedma najposjećenija stranica u 2018. godini, a u 2019. godini druga je najposjećenija stranica. Trendu povećanja posjeta stranici Knjižnice vjerojatno je pridonijela zamjena poslužiteljskog računala, što je smanjilo stopu odustajanja u odnosu na stari server jer se mrežne stranice brže učitavaju.

Hemeroteka

Prema evidenciji objavljenih članaka, sredstva javnog priopćavanja objavila su tijekom godine više od 300 članaka o aktivnostima u Knjižnici. Ovaj popis nije potpun, a zabilježene objave dostupne su na: https://www.gkzd.hr/biblio/2019/.

Događanja

Tijekom 2019. godine u prostoru Knjižnice održano je ukupno 1.409 događanja, a na njima je sudjelovalo 26.980 posjetitelja. Knjižnica je organizirala 1.192 događanja. Od ukupnog broja događanja, za odrasle korisnike pripremljena su i održana 132 događanja, a za djecu i mlade 1.060 različitih događanja. Popis događanja dostupan je na https://www.gkzd.hr/dogadjanja_2019.

U pogledu sadržaja, 2019. godine ponuda je događanja u Knjižnici aktualna: ekološka tematika, klimatske promjene, održivi razvoj, Centar za mlade, nasilje na internetu, vjerodostojnost prenošenja informacija, STEM...

Knjižnica je dominatno najpoželjnije mjesto za predstavljanje knjige u Zadru. Prema evidenciji događanja, u 2019. godini u Knjižnici je predstavljeno 29 novih naslova (devet više nego godinu prije).

Zadar čita

Uslijed navale okruglih obljetnica i razmišljajući o ulozi i zastupljenosti brojeva u jeziku, neka ne čudi da smo za temu ovogodišnje, ukupno jedanaeste manifestacije “Zadar čita” odabrali “broj”. “Ni pet ni šest” nego broj, brojeve, znamenke. Od jedan do bezbroj, od “prvi prvog” do onog tristošezdesetpetog, iz dana u dan, okruženi smo brojevima. Podsjetili smo se tako starih brojalica kao i “Tri prašćića”, “101 Dalmatinca”, “1001 noći”, ali i Orwellove „Osamdesetčetvrte”, Clarkeove “Dvijetisućeprve”, “Pedeset nijansi sive”, “451 Fahrenheita” i “Sto godina samoće”. Slično, u glazbi, od Beethovenove “Devete” do Neninih “Devedesetdevet balona”, zapitali smo se o čemu pjeva “Devetnaesti nervni slom” Rolling Stonesa, što je Parnom Valjku “dva tri dva osam osam sedam”, Zašto je Heller rekao baš “Kvaka 22”, zašto je Chuck Berry vozio “Route 66”, a Dylan se odlučio za “Highway 61”. Ili ovakav primjer: Ako preživljavamo “od prvog do prvog” vjerojatno tražimo “dva u jedan”, plaćamo dva da bismo dobili tri, nadamo se da će u “6 od 45” izvući baš naše brojeve. Ili se možda ne nadamo uopće, pa kažemo da ćemo zgoditak dobiti “na prvi livoga”. Također, svaka struka ima svoj žargon, a brojevni izrazi često se obilno upotrebljavaju. Knjižničar zna da je nešto u “šestici” ili da je nešto u 159 (jedan – pet – devet). Isto tako, naš se festival stripa nazvao “Zbirka 74” (zbirka sedam četiri) jer znamo da je strip na policama smješten u odjeljku 74.

KvartArt 2019.

Iako je u programu KvartArt-a Knjižnica sudjelovala sa svega nekoliko programa (“Mali kemičari”, “Generator”), podrška Knjižnice događanju u njezinoj neposrednoj blizini podrazumijeva svekoliki logistički angažman za raznovrsne potrebe sudionika, u desetak dana odvijanja manifestacije i u razdobljima pripreme i raspremanja prostora, opreme i sadržaja KvartArta.

Prostor koji zauzima KvartArt u neposrednoj okolini Knjižnice tj. zgradi budućeg Centra za mlade, bio je ove godine testni poligon za neke od budućih aktivnosti Centra: KvartArt 2019. nosio je tematsku odrednicu “Makerspace”, vrlo blisku odrednicama programa Generator. Na ovaj način imali smo uvid u mogući sklop aktivnosti budućeg Centra.

Na kraju

Sve u svemu, razvidno je da su pred Knjižnicom novi izazovi na koje želimo odgovoriti u skladu s potrebama, zahtjevima i očekivanjima korisnika i cjelokupne zajednice.

Fotografijama o godini 2019.

Atmosfera u dvorištu na Dan Knjižnice. (listopad)

Djelatnici Knjižnice na svoj dan. (listopad)

Višegodišnje iskustvo rada u odnosima s javnošću olakšava susrete s predstavnicima medija: Doroteja Kamber-Kontić, ravnateljica Gradske knjižnice Zadar u druženju s predstavnicima sredstava javnog priopćavanja. (listopad)

Glumica Gabriela Maštruko sa svojim učenicama izvela je prigodan program povodom Dana Knjižnice. (listopad)

Ravnateljica Knjižnice Doroteja Kamber-Kontić, zadarski gradonačelnik Branko Dukić i predsjednik Upravnog vijeća Knjižnice Vinko Grgić promatraju program obilježavanja Dana Knjižnice. (listopad)

Izložba povodom 70 godina postojanja i 20 godina rada na lokaciji u ul. S. Radića postavljena je u bivšem prostoru Gradske knjižnice Zadar - Kneževoj palači. Koautorica Lucija Perović u obilasku sa skupinom korisnika Knjižnice. (listopad)

Mladi korisnici Knjižnice i djelatnica Žozefina Žentil Barić raspravljaju o budućim sadržajima Odjela za mlade. (veljača)

Vanjska obilježja manifestacije “Zadar čita” pred Knjižnicom i na njoj. (ožujak)

Dobro došli na “Zadar čita”. (ožujak)

Detalj s predstavljanja knjige Zorana Predina na godišnjoj manifestaciji “Zadar čita”. (ožujak)

Polaznici “Tečaja osnova korištenja računala” za umirovljenike i njihov mentor Ivan Kovač. (ožujak)

Podjela diploma polaznicima u programu “Mentori za čitanje”. (svibanj)

Detalj s radionice micro:bitno. (srpanj)

Detalj s predavanja dr. Josipa Ćirića o heavy metal grupi Iron Maiden u sklopu obilježavanja “Mjeseca hrvatske knjige”. (listopad)

Radionica digitalnog slikanja “Duktus”. (listopad)

Promotivni jumbo-plakat kampanje “Mozak treba vježbati. Najbolje čitanjem.” pred dvoranom Krešimira Ćosića. (listopad)

Podjela promotivnih letaka kampanje “Mozak treba vježbati. Najbolje čitanjem” na ulazu u staru gradsku jezgru. (listopad)

Plakat (citylight) “Pri-Če-Tri-sad” u krugu ŠC-a Višnjik. (listopad)

Promotivna aktivnost “Mozak treba vježbati. Najbolje čitanjem.”, predstavljanje usluga Knjižnice članovima sportskih klubova u Dvorani Krešimira Ćosića (ŠC Višnjik). (studeni)

“Mali znanstvenici.” (ožujak)

“Mali kemičari”. (travanj)

“Mali znanstvenici” (LEGO). (svibanj)

Veliki interaktivni ekran (Helgi) postavljen u Knjižnici istovremeno podnosi veći broj korisnika. (veljača)

Gradski projekt “Zato što volim Zadar, radim pravu stvar” provode knjižničari, a polaze djeca koja uče o razvrstavanju otpada. (ožujak)

Atmosfera na jednoj od tisuća dječjih radionica “Utorkom u 4” održanih u posljednjih dvadesetak godina. (siječanj)

Predstavljanje monografije “10 godina Festivala dječjih klapa” u zadarskom Hrvatskom narodnom kazalištu: recenzenti Ivo Nižić i Anita Gergorić, autor Milko Belevski i voditeljica programa Dajana Brunac. (svibanj)

Već fasada Knjižnice odaje Festival stripa “Zbirka 74”. (svibanj)

Polaznici male škole stripa u sklopu Festivala stripa “Zbirka 74”. (svibanj)

Radionice “Generator” na gostovanju u Osijeku. (prosinac)

Uživo s laserskog rezača na radionici “Generator”. (ožujak)

Biologinja mora Taida Garibović vodi “Mali Morski utorak” održan u Ogranku Bili brig. (veljača)

Impressum

Gradska knjižnica Zadar 2019., Godišnje izvješće

Izdavač:

Gradska knjižnica Zadar

Zadar, siječanj 2020.

Za izdavača:

Doroteja Kamber-Kontić

Urednik:

Mladen Masar

Lektor:

Tina Mihić

Fotografije i ilustracije:

Arhiva Gradske knjižnice Zadar

Table of Contents

Uvod

20 godina na ovoj lokaciji, 70 godina na usluzi građanima Zadra

Centar za mlade

Prostor u Providurovoj palači

Mozak treba vježbati

Novi wi-fi

Monografija “Festivala dječjih klapa”

Postani e-Građanin uz pomoć Knjižnice

Pitajte knjižničare

“Duktus”

PR

Web

Hemeroteka

Događanja

Zadar čita

KvartArt 2019.

Na kraju

Fotografijama o godini 2019.